Microsoft Edge

Ο Microsoft Edge (παλαιότερα με την κωδική ονομασία Project Spartan) είναι ένα πρόγραμμα περιήγησης στο διαδίκτυο της Microsoft. Παρουσιάστηκε επίσημα στις 21 Ιανουαρίου του 2015 και κυκλοφόρησε για πρώτη φορά σε δοκιμαστική έκδοση στις 30 Μαρτίου 2015. Ο Microsoft Edge αντικατέστησε τον Internet Explorer ως το προεπιλεγμένο πρόγραμμα περιήγησης των Windows 10 σε υπολογιστές, smartphones και tablets.

Ο Microsoft Edge έχει σχεδιαστεί να είναι ένα ελαφρύ πρόγραμμα περιήγησης στο διαδίκτυο. Καταργεί την υποστήριξη για τεχνολογίες παλαιού τύπου, όπως το ActiveX και περιλαμβάνει ενσωματωμένες υπηρεσίες της Microsoft, όπως η βοηθός Cortana και το OneDrive, και προσφέρει επίσης εργαλεία δημιουργίας σχολίων και μια λειτουργία ανάγνωσης.

Ανάπτυξη
Τον Δεκέμβριο του 2014 γράφοντας για το ZDNet, η συγγραφέας άρθρων τεχνολογικού περιεχομένου, Mary Jo Foley ανέφερε ότι η Microsoft αναπτύσσει ένα νέο πρόγραμμα περιήγησης στο Web με την κωδική ονομασία "Spartan" για τα Windows 10. Ισχυρίστηκε ότι "Spartan" θα πρέπει να αντιμετωπίζεται ως ένα νέο προϊόν ξεχωριστό από τον Internet Explorer. Ο Microsoft Edge και ο Internet Explorer 11 θα διατηρηθούν και οι δύο για λόγους συμβατότητας.

Στις αρχές Ιανουαρίου 2015, το The Verge παρείχε συμπληρωματικές λεπτομέρειες γύρω από τον "Spartan" από πηγές κοντά στη Microsoft, συμπεριλαμβανομένων των αναφορών ότι θα αντικαταστήσει τον Internet Explorer τόσο για τις εκδόσεις των Windows 10 για τον υπολογιστή όσο και για το κινητό. Η Microsoft παρουσίασε επίσημα τον "Spartan" κατά τη διάρκεια της εκδήλωσης για τα Windows 10 στις 21 Ιανουαρίου του 2015.

Ο Microsoft Edge διατέθηκε για πρώτη φορά στο κοινό ως το προεπιλεγμένο πρόγραμμα περιήγησης των Windows 10 Technical Preview (έκδοση 10049), όπως ανακοινώθηκε στις 30 Μαρτίου 2015. Η νέα μηχανή λογισμικού πλοήγησης που χρησιμοποιείται από τον "Spartan" ήταν προηγουμένως διαθέσιμη στα Windows 10 ως μέρος του Internet Explorer 11.

Στις 29 του Απρίλη του 2015, κατά το συνέδριο Build της Microsoft, ανακοινώθηκε ότι ο "Spartan" θα ονομάζεται επισήμως Microsoft Edge, χρησιμοποιώντας ένα ελαφρώς διαφορετικό λογότυπο από τον Internet Explorer. Η Microsoft έχει "κολλήσει" με τα λογότυπα "Ε", έτσι ώστε οι καταναλωτές οι οποίοι θα χρησιμοποιούν τον Edge να γνωρίζουν ότι αυτό είναι το νέο πρόγραμμα περιήγησης.

Χαρακτηριστικά
Ο Microsoft Edge αποτελεί το προεπιλεγμένο πρόγραμμα περιήγησης τόσο στα PC όσο και στις κινητές συσκευές με Windows 10 και Windows 11, αντικαθιστώντας τον Internet Explorer 11 και τον Internet Explorer Mobile. Ο Edge χρησιμοποιεί μια νέα μηχανή λογισμικού πλοήγησης, επίσης γνωστή ως EdgeHTML, η οποία διακλαδίζεται από την Trident που έχει ως στόχο "τη διαλειτουργικότητα με τον σύγχρονο ιστό". Η νέα μηχανή λογισμικού πλοήγησης του Edge χρησιμοποιείται από προεπιλογή στα Windows 10, και οι σελίδες μπορούν να αποδοθούν στην μηχανή λογισμικού πλοήγησης MSHTML (παλαιού τύπου) για να υπάρχει συμβατότητα με συγκεκριμένες ιστοσελίδες επιχειρήσεων.

Ο Edge δεν υποστηρίζει τεχνολογίες παλαιού τύπου, όπως το ActiveX και τα αντικείμενα Browser Helper και χρησιμοποιεί αντί για αυτά, ένα σύστημα επεκτάσεων. Ο Internet Explorer 11 παραμένει διαθέσιμος παράλληλα με τον Edge στα Windows 10 για λόγους συμβατότητας. Η έκδοση είναι σχεδόν όμοια με αυτήν των Windows 8.1 και δεν θα χρησιμοποιεί τη μηχανή λογισμικού πλοήγησης του Edge (Edge Engine) όπως είχε αρχικά ανακοινωθεί.

Ο Microsoft Edge ενσωματώνει online πλατφόρμες της Microsoft, την ψηφιακή βοηθό Cortana, παρέχει φωνητικό έλεγχο, λειτουργία αναζήτησης, και δυναμικές, εξατομικευμένες πληροφορίες που σχετίζονται με τις αναζητήσεις που πραγματοποιεί ο χρήστης μέσα από τη γραμμή διευθύνσεων. Οι χρήστες μπορούν να κάνουν σχολιασμούς (επισημάνσεις) σε ιστοσελίδες οι οποίες μπορούν να αποθηκευτούν και να μοιραστούν μέσω του OneDrive. Ενσωματώνει επίσης τη λειτουργία "Λίστα ανάγνωσης" για να μπορείτε να συγχρονίσετε περιεχόμενο μεταξύ συσκευών, και παρέχει μία "Λειτουργία ανάγνωσης" που αφαιρεί περιττά στοιχεία από τις ιστοσελίδες για να βελτιώσει την ευχέρεια ανάγνωσής τους.

Επίδοση
Ο Microsoft Edge επιτυγχάνει υψηλές επιδόσεις στη χρήση JavaScript. To Chakra JavaScript engine που χρησιμοποιεί ο Edge, είναι ταχύτερο από κάθε άλλο πρόγραμμα περιήγησης 64bit που κυκλοφορεί αυτή τη στιγμή στην αγορά με αποτέλεσμα να ξεπερνά τους Firefox και Chrome, αλλά και τον Internet Explorer.

Φωτογραφίες 

Η δοκιμαστική έκδοση του Microsoft Edge

Ο Microsoft Edge

Παραπομπές

Λογισμικό Windows
Windows 10
Στοιχεία των Windows
Φυλλομετρητές
Λογισμικό Microsoft